На основу члана 8. Закона о Привременом регистру мајки и других лица којима се уплаћује новчана помоћ („Службени гласник РС”, број 62/23),

Министар финансија доноси

**ПРАВИЛНИК**

**о Привременом регистру мајки и других лица којима се уплаћује новчана помоћ**

Члан 1.

Овим правилником ближе се уређују одређена питања, односно решења из Закона о Привременом регистру мајки и других лица којима се уплаћује новчана помоћ („Службени гласник РС”, број 62/23 – у даљем тексту: Закон), а нарочито:

1) начин пријаве за уплату новчане помоћи,

2) начин исплате средстава лицима која на основу Закона имају право на уплату новчане помоћи,

3) начин подношења рекламација поводом исплате новчане помоћи.

Члан 2.

Република Србија – Министарство финансија (у даљем тексту: Министарство), преко Управе за трезор, извршиће исплату новчане помоћи из члана 3. тачка 9) Закона – у износу од 10.000 динара (у даљем тексту: новчана помоћ).

Члан 3.

Ради уплате новчане помоћи, у Министарству се успоставља привремени регистар који садржи Законом прописане податке о лицима којима се уплаћује новчана помоћ и лицима за која се исплаћује новчана помоћ у складу са Законом (у даљем тексту: Привремени регистар), и то: деци за која се исплаћује новчана помоћ из члана 3. тачка 1) Закона, подносиоцима пријаве из члана 3. тачка 2) Закона и лицима којима се новчана помоћ уплаћује без подношења пријаве из члана 3. тачка 6) Закона.

Члан 4.

Пријава за уплату новчане помоћи подноси се у периоду од 20. августа до 20. септембра 2023. године електронским путем преко портала Управе за трезор, путем веб адресе https://idp.trezor.gov.rs/ (у даљем тексту: портал).

Члан 5.

Приликом подношења пријаве за уплату новчане помоћи, лице из члана 3. тачка 2) Закона доставља следеће податке:

1) јединствени матични број грађана;

2) регистарски број важеће личне карте;

3) избором са падајуће листе са пословним именима банака, пословно име банке код које је отворен или ће бити отворен рачун тог примаоца новчане помоћи на који ће се уплатити новчана помоћ.

Отац детета за које се исплаћује новчана помоћ из члана 3. тачка 4) Закона, уколико сам врши родитељско право на основу правноснажне судске одлуке, поред података из става 1. тач. 1)–3) овог члана, доставља и дигитализовану копију правноснажне судске одлуке на основу које сам врши родитељско право.

Старатељ детета за које се исплаћује новчана помоћ из члана 3. тачка 5) Закона, поред података из става 1. тач. 1)–3) овог члана, доставља и дигитализовану копију правноснажне одлуке органа старатељства којом се дете за које се исплаћује новчана помоћ ставља под старатељство.

Дигитализована копија акта из ст. 2. и 3. овог члана подноси се у „портабл документ формату” – ПДФ (PDF).

Члан 6.

Министарству податке о јединственом матичном броју грађана за дете за које се исплаћује новчана помоћ из члана 3. тачка 1) Закона, о јединственом матичном броју грађана и регистарском броју важеће личне карте за подносиоца пријаве из члана 3. тачка 2) Закона, у случају када су исти тачни и потпуни, као и податке о регистарском броју важеће личне карте за лице којем се новчана помоћ уплаћује без подношења пријаве из члана 3. тачка 6) Закона које поседује важећу личну карту, уз податак о имену и презимену, доставља Министарство унутрашњих послова.

Министарству податке о хранитељу детета за које се исплаћује новчана помоћ, и то: име, презиме и јединствени матични број грађана хранитеља детета за које се исплаћује новчана помоћ и број текућег рачуна преко кога хранитељ прима накнаду, као и јединствени матични број детета за које се исплаћује новчана помоћ које је у статусу храњеника код тог хранитеља, доставља Министарство за рад, запошљавање, борачка и социјална питања, у складу са Законом.

Министарству податке о примаоцу новчане социјалне помоћи, и то: име, презиме и јединствени матични број грађана примаоца новчане социјалне помоћи који испуњава услове из члана 3. тачка 3) Закона, односно име, презиме и јединствени матични број грађана примаоца новчане социјалне помоћи који испуњава услове из члана 3. тачка 4) Закона, број текућег рачуна преко кога прималац новчане социјалне помоћи прима помоћ, као и јединствени матични број детета за које се исплаћује новчана помоћ, а које се сматра чланом породице примаоца новчане социјалне помоћи у смислу закона којим се уређује социјална заштита, доставља Министарство за рад, запошљавање, борачка и социјална питања, у складу са Законом.

Министарству податке да ли су у матичну књигу уписане чињенице којима се доказује испуњење услова за стицање права на уплату новчане помоћи прописане чланом 3. тачка 1) Закона, као и чланом 3. тачка 3) подтачка (1) и чланом 3. тачка 4) подтачка (1), доставља Министарство државне управе и локалне самоуправе, у складу са Законом.

Подаци из ст. 1–3. овог члана важећи на дан ступања на снагу Закона, достављају се на начин утврђен Законом и овим правилником.

Подаци из става 4. овог члана електронски се размењују у периоду прописаном чланом 4. овог правилника.

Члан 7.

Министарство по подношењу пријаве за новчану помоћ приступа утврђивању испуњености услова за уплату новчане помоћи на основу података који се налазе у службеним евиденцијама органа јавне власти, у складу са чланом 4. став 2. тачка 1) и чланом 4. став 6. Закона.

Министарство по достављању података од стране органа јавне власти приступа утврђивању испуњености услова за уплату новчане помоћи на основу података који се налазе у службеним евиденцијама органа јавне власти, у складу са чланом 4. став 2. тачка 2) и чланом 4. став 6. Закона.

Достављање, односно размена податка између органа јавне власти из члана 11. овог правилника, врши се искључиво електронским путем.

Члан 8.

По утврђивању испуњености услова за уплату новчане помоћи Министарство, преко Управе за трезор, доставља у електронском облику Народној банци Србије податке од значаја за уплату новчане помоћи, а које су доставили подносиоци пријаве.

Народна банка Србије податке од значаја за уплату новчане помоћи доставља на даље поступање банкама ради њихове допуне.

Прибављене податке од значаја за уплату новчане помоћи од банака Народна банка Србије, преко Управе за трезор, доставља Министарству, ради уплате новчане помоћи.

Члан 9.

Пренос средстава лицу из члана 3. тачка 2) Закона по основу уплате новчане помоћи врши се са посебног наменског рачуна који је отворен у Управи за трезор, на текући рачун, односно посебан наменски рачун тог лица који је отворен код пословне банке за уплату новчане помоћи.

Пренос средстава хранитељу детета за које се исплаћује новчана помоћ по основу уплате новчане помоћи врши се са посебног наменског рачуна који је отворен у Управи за трезор на текући рачун из члана 6. став 2. овог правилника.

Пренос средстава примаоцу новчане социјалне помоћи по основу уплате новчане помоћи, у складу са одредбом члана 2. Закона, врши се лицу испуњава услове из члана 3. тачка 3) Закона, а изузетно лицу испуњава услове из члана 3. тачка 4) Закона, са посебног наменског рачуна који је отворен у Управи за трезор на текући рачун из члана 6. став 3. овог правилника.

Члан 10.

Лице из члана 3. тач. 2) и 6) Закона које поседује важећу личну карту има могућност провере статуса пријаве електронски преко портала, у делу „Провера статуса пријаве”, као и могућност подношења рекламације у делу „Пријава проблема”.

Провера статуса и подношење рекламације из става 1. овог члана могу се извршити од 21. августа 2023. године.

Члан 11.

Министарство унутрашњих послова, Министарство државне управе и локалне самоуправе, Народна банка Србије и Министарство за рад, запошљавање, борачка и социјална питања ће по рекламацијама лица из члана 10. правилника Управи за трезор достављати додатне податке за исплату, у складу са законом, на адресу електронске поште одређену за наведене сврхе.

Члан 12.

Приступ Привременом регистру имају овлашћени администратори и ауторизовани корисници.

Директни приступ Привременом регистру имају овлашћени администратори.

Овлашћени администратор може директно приступити Привременом регистру ради групног прегледа података о лицима којима се уплаћује новчана помоћ и могућности искључивања података о лицима којима се уплаћује новчана помоћ из Привременог регистра.

Ауторизовани корисници којима је отворен налог да приступају Привременом регистру, не приступају директно подацима о лицима којима се уплаћује новчана помоћ, већ искључиво путем портала јединичним упитом по јединственом матичном броју грађана и по броју личне карте примаоца новчане помоћи, које лице из члана 3. тач. 2) и 6) Закона достављају приликом подношења рекламације.

Члан 13.

Овај правилник ступа на снагу осмог дана од дана објављивања у „Службеном гласнику Републике Србије”.

Број 0001890 72 2023 10520 041 003 012 001

У Београду, 11. августа 2023. године

Министар,

**Синиша Мали,** с.р.